REGOLAMENT TAL-KUMMISSJONI (KE) Nru 846/2007
tat-18 ta’ Lulju 2007
li jiffissa l-koeffiċjenti li għandhom jintużaw fil-kalkolu tal-prezz tas-suq tal-Komunità għall-karkassi tal-majjal għas-sena tas-suq 2007/08
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KEE) Nru 2759/75 tal-Kunsill tad-29 ta’ Ottubru 1975 dwar l-organizzazzjoni komuni tas-suq tal-laħam tal-majjal (1), u partikolarment Artikolu 4(6) tiegħu,
Billi:
(1)
Il-prezz tas-suq tal-Komunità għall-karkassi tal-majjal, kif imsemmi fl-Artikolu 4(2) tar-Regolament (KEE) Nru 2759/75, għandu jiġi stabbilit billi jiġu kkalkolati l-prezzijiet reġistrati f'kull Stat Membru b'koeffiċjenti li jirriflettu d-daqs relattiv tal-merħla tal-majjali f'kull Stat Membru.
(2)
Dawn il-koeffiċjenti għandhom jiġu ddeterminati fuq in-numru ta’ majjali magħduda fil-bidu ta’ Diċembru ta’ kull sena skond id-Direttiva tal-Kunsill 93/23/KEE ta’ l-1 ta’ Ġunju 1993 dwar stħarriġ ta’ statistika li trid tkun imwettqa dwar il-produzzjoni tal-majjal (2).
(3)
Fuq il-bażi tar-riżultati taċ-ċensiment ta’ Diċembru 2006, il-koeffiċjenti ta’ kalkolu ġodda għandhom jiġu stabbiliti għas-sena tas-suq 2007/08 u r-Regolament tal-Kummissjoni (KE) Nru. 1201/2006 għandu jiġi mħassar (3).
(4)
Billi s-sena tas-suq 2007/08 tibda fl-1 ta’ Lulju 2007, dan ir-Regolament għandu jiġi applikat minn din id-data.
(5)
Il-miżuri previsti f’dan ir-Regolament huma konformi ma’ l-opinjoni tal-Kumitat tal-Ġestjoni tal-Laħam tal-Majjal,
ADOTTAT DAN IR-REGOLAMENT:
Artikolu 1
Il-koeffiċjenti mniżżla fl-Artikolu 4(2) tar-Regolament (KEE) Nru. 2759/75 għandhom ikunu kif speċifikati fl-Anness mar-Regolament preżenti.
Artikolu 2
Ir-Regolament (KE) Nru 1201/2006 qiegħed b'hekk jitħassar.
Artikolu 3
Dan ir-Regolament għandu jidħol fis-seħħ fil-jum ta’ wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika mill-1 ta’ Lulju 2007.
Dan ir-Regolament għandu japplika fl-intier tiegħu u huwa applikabbli direttament fl-Istati Membri kollha.
Magħmul fi Brussell, 18 ta’ Lulju 2007.